《翁覃溪学士为摹砖塔铭赋谢》
清代·桂馥

唐书最喜砖塔铭，惜哉破裂无完形。河东一本是初拓，悬之海内如晨星。

欲攫不得三叹息，归把残字空眙瞠。玉堂学士莞而笑，我有粱肉施饥伧。

羊毫一扫松风急，百廿七字云英英。硬黄响拓俱多事，临摹不数沤波亭。

满堂传示称快意，孰知两日劳经营。学士初学虞永兴，有时阑入欧率更。

上下颜、柳兼褚、薛，全凭变法如写生。不然下笔求形似，得毋笑语同优伶。

不见摹勒重刻石，宝鼎化作三足铛。学士论书善取譬，有似柘浆析朝酲。

寻常只字足宝贵，况当妙墨双眼明。纵无兰亭茧纸本，我心足使平如衡。

作者简介：（1733—1802）清山东曲阜人，字冬卉，号未谷。生卒年一说均应推迟三年。乾隆五十五年进士，选云南永平知县，卒于官。生平治《说文》四十年，融会诸经，以经义与《说文》相疏證，又用《玉篇》、《广韵》校之，成《说文义證》。又绘许慎以下诸家为《说文系统图》。题书室为十二篆师精舍。另有《晚学集》。